Line Barfod (EL), 2008-11-20:
Det er ikke så længe siden, at et fuldstændig enigt Folketing vedtog en ny forældreansvarslov, hvor man var enige om, at det, der skulle være hele omdrejningspunktet for loven, var barnets bedste.
Man var enige om, at det ikke skulle handle om forældrene, det skulle handle om barnets bedste, at det er barnet, der skal være i centrum.
Så er det jo lidt mærkeligt at have sådan en debat i dag, hvor regeringspartierne og Dansk Folkeparti mener, at det ikke er barnets bedste, der er udgangspunktet, men at det derimod skal handle om, at hvis enlige - og især enlige kvinder - træffer et andet valg end det, som Dansk Folkeparti, Venstre og De Konservative synes de skal træffe, ja, så skal barnet straffes, ved at der så er færre penge i familien.
Man kunne også sige, at det betyder, at de rige enlige kvinder har ret til at foretage det her valg, mens de lavtlønnede enlige kvinder altså ikke har den mulighed at få et barn alene.
Jeg synes, at det er en underlig politik, og jeg synes, at man hellere skulle sige rent ud, at man simpelt hen ikke synes, at vi skal have enlige forsørgere, at man er imod, at vi har kunstig befrugtning til enlige, og at man er imod, at vi har mulighed for adoption for enlige.
Og så håber jeg virkelig ikke, at den her debat i dag fører til, at man ændrer forslaget eller snart kommer med et nyt forslag og siger, at kvinder, som ikke vil oplyse faderens identitet eller ikke kan oplyse faderens identitet, også skal have frataget det særlige børnetilskud deres børn skal også straffes - for det virker, som om at det er det, man er på vej ud i.
Dertil kommer jo så, som fru Pernille Vigsø Bagge også påpegede, at det her lovforslag jo kommer på et tidspunkt, hvor Danmark er indklaget for Den Europæiske Menneskerettighedsdomstol, og hvor Institut for Menneskerettigheder allerede forrige år og nu igen i deres høringssvar har gjort opmærksom på, at de mener, at både den praksis, som Højesteret fastlagde ud fra loven, og det lovforslag, der ligger her, er i strid med de internationale konventioner.
Det er jo, fordi de internationale konventioner fastslår det samme, som et enigt Folketing gjorde, da vi vedtog familieansvarsloven, nemlig at det, der er udgangspunktet, er barnets bedste, og at man ikke må diskriminere børn.
Vi har jo i mange år fjernet en række bestemmelser, der diskriminerede børn, og har sagt, at vi ikke vil skelne mellem børn.
Det eneste sted, der ellers er tilbage, hvor vi diskriminerer børn og har det forfærdelige begreb uægte børn, er jo i kongehuset, hvor man med tronfølgeloven fastholder, at der skal være forskel på børn, afhængigt af om de født inden for eller uden for ægteskab, men ellers har vi fjernet alt i vores lovgivning, hvor man diskriminerede børn, afhængigt af om de er født inden for eller uden for ægteskab.
Jeg synes, det er mærkeligt, at vi nu pludselig i denne tid ser, at Venstre, De Konservative og Dansk Folkeparti vil genindføre diskrimination af børn, afhængigt af om de er født inden for eller uden for ægteskab, og om de er adopteret af et par eller af en enlig.
Tværtimod synes jeg da, at man burde være glad for, at der er enlige, der vælger at påtage sig det ansvar at få børn og opdrage børn og tage sig af børn i en periode, hvor man hele tiden fortæller om, hvor forfærdeligt det er, at der er så få børn i samfundet og vi har brug for at få nogle flere børn.
Hvorfor så straffe de børn, hvis forældre har valgt at få dem som enlige forsørgere?
Tværtimod burde vi da støtte dem i, at de påtager sig den opgave.
Når det så er sagt, vil jeg sige, at det her jo understreger det, som oppositionspartierne også påpegede i forbindelse med forældreansvarsloven, nemlig at der er stort behov for at se på hele den økonomiske situation for børnefamilier.
Der er rigtig mange af de regler, der er på det område, der stammer fra en anden tid, og i stedet for at lave de her små dryp rundtomkring ville det altså være fornuftigt at få en samlet drøftelse af, hvordan vi synes økonomien skal være for børnefamilier, hvordan økonomien skal se ud i forskellige situationer.
Det er der altså behov for med den mangfoldighed af familietyper, vi har i dag, og det håber vi at det her så også kan være med til at bane vejen for, men Enhedslisten kan ikke støtte det her forslag.